CELEX: 32012D0029
Language: el
Date: 2012-01-13 00:00:00
Title: 2012/29/ΕΕ: Εκτελεστική απόφαση της Επιτροπής, της 13ης Ιανουαρίου 2012 , για τη συμμόρφωση του προτύπου EN 60065:2002/A12:2011 «Ακουστικές, οπτικές και παρόμοιες ηλεκτρονικές συσκευές — Απαιτήσεις ασφάλειας» και του προτύπου EN 60950-1:2006/A12:2011 «Εξοπλισμός πληροφορικής — Ασφάλεια — Μέρος 1: Γενικές απαιτήσεις» με τη γενική επιταγή ασφάλειας της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου και για τη δημοσίευση των στοιχείων αναφοράς αυτών των προτύπων στην Επίσημη Εφημερίδα της Ευρωπαϊκής Ένωσης [κοινοποιηθείσα υπό τον αριθμό Ε(2012) 55]  Κείμενο που παρουσιάζει ενδιαφέρον για τον ΕΟΧ

17.1.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 13/7
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 13ης Ιανουαρίου 2012
   για τη συμμόρφωση του προτύπου EN 60065:2002/A12:2011 «Ακουστικές, οπτικές και παρόμοιες ηλεκτρονικές συσκευές — Απαιτήσεις ασφάλειας» και του προτύπου EN 60950-1:2006/A12:2011 «Εξοπλισμός πληροφορικής — Ασφάλεια — Μέρος 1: Γενικές απαιτήσεις» με τη γενική επιταγή ασφάλειας της οδηγίας 2001/95/ΕΚ του Ευρωπαϊκού Κοινοβουλίου και του Συμβουλίου και για τη δημοσίευση των στοιχείων αναφοράς αυτών των προτύπων στην Επίσημη Εφημερίδα της Ευρωπαϊκής Ένωσης
   
   [κοινοποιηθείσα υπό τον αριθμό Ε(2012) 55]
   (Κείμενο που παρουσιάζει ενδιαφέρον για τον ΕΟΧ)
   (2012/29/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2001/95/ΕΚ του Ευρωπαϊκού Κοινοβουλίου και του Συμβουλίου, της 3ης Δεκεμβρίου 2001, για τη γενική ασφάλεια των προϊόντων (1), και ιδίως το άρθρο 4 παράγραφος 2 πρώτο εδάφιο,
   Ύστερα από διαβούλευση με τη μόνιμη επιτροπή που συστάθηκε σύμφωνα με το άρθρο 5 της οδηγίας 98/34/ΕΚ του Ευρωπαϊκού Κοινοβουλίου και του Συμβουλίου, της 22ας Ιουνίου 1998, για την καθιέρωση μιας διαδικασίας πληροφόρησης στον τομέα των τεχνικών προτύπων και κανονισμών και των κανόνων σχετικά με τις υπηρεσίες της κοινωνίας των πληροφοριών (2),
   Εκτιμώντας τα ακόλουθα:
   
               (1)
            
            
               Το άρθρο 3 παράγραφος 1 της οδηγίας 2001/95/ΕΚ υποχρεώνει τους παραγωγούς να διαθέτουν στην αγορά μόνον ασφαλή προϊόντα.
            
         
               (2)
            
            
               Σύμφωνα με το άρθρο 3 παράγραφος 2 δεύτερο εδάφιο της οδηγίας 2001/95/ΕΚ, ένα προϊόν θεωρείται ασφαλές ως προς τους κινδύνους και τις κατηγορίες κινδύνων που καλύπτονται από τα αντίστοιχα εθνικά πρότυπα, όταν συμμορφώνεται με τα μη υποχρεωτικά εθνικά πρότυπα με τα οποία μεταφέρονται τα ευρωπαϊκά πρότυπα, τα στοιχεία αναφοράς των οποίων έχουν δημοσιευτεί από την Επιτροπή στην Επίσημη Εφημερίδα της Ευρωπαϊκής Ένωσης, σύμφωνα με το άρθρο 4 παράγραφος 2 της οδηγίας.
            
         
               (3)
            
            
               Σύμφωνα με το άρθρο 4 παράγραφος 1 της οδηγίας 2001/95/ΕΚ, τα ευρωπαϊκά πρότυπα θεσπίζονται από ευρωπαϊκούς φορείς τυποποίησης κατ’ εντολή της Επιτροπής.
            
         
               (4)
            
            
               Σύμφωνα με το άρθρο 4 παράγραφος 2 της οδηγίας 2001/95/ΕΚ, η Επιτροπή δημοσιεύει τα στοιχεία αναφοράς των προτύπων αυτών.
            
         
               (5)
            
            
               Στις 28 Σεπτεμβρίου η Επιτροπή έδωσε στους ευρωπαϊκούς φορείς τυποποίησης την εντολή M/452 για την κατάρτιση ευρωπαϊκού προτύπου ασφάλειας που θα προβλέπει απαιτήσεις για την προστασία από υπερβολική ακουστική πίεση από προσωπικές συσκευές αναπαραγωγής μουσικής και κινητά τηλέφωνα με λειτουργία αναπαραγωγής μουσικής.
            
         
               (6)
            
            
               Η Ευρωπαϊκή Επιτροπή Ηλεκτροτεχνικής Τυποποίησης (Cenelec), ανταποκρινόμενη στην εντολή της Επιτροπής, εξέδωσε στις 24 Ιανουαρίου 2011 το πρότυπο EN 60065:2002/A12:2011 «Ακουστικές, οπτικές και παρόμοιες ηλεκτρονικές συσκευές — Απαιτήσεις ασφάλειας» και του προτύπου EN 60950-1:2006/A12:2011 «Εξοπλισμός πληροφορικής — Ασφάλεια — Μέρος 1: Γενικές απαιτήσεις».
            
         
               (7)
            
            
               Τα πρότυπα EN 60065:2002/A12:2011 και EN 60950-1:2006/A12:2011 ανταποκρίνονται στην εντολή M/452 και συμμορφώνονται με τη γενική επιταγή ασφάλειας της οδηγίας 2001/95/ΕΚ. Τα στοιχεία αναφοράς τους πρέπει να δημοσιευτούν στην Επίσημη Εφημερίδα της Ευρωπαϊκής Ένωσης.
            
         
               (8)
            
            
               Τα μέτρα που προβλέπει η παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει της οδηγίας 2001/95/ΕΚ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το πρότυπο EN 60065:2002/A12:2011 «Ακουστικές, οπτικές και παρόμοιες ηλεκτρονικές συσκευές — Απαιτήσεις ασφάλειας» και το πρότυπο EN 60950-1:2006/A12:2011 «Εξοπλισμός πληροφορικής — Ασφάλεια — Μέρος 1: Γενικές απαιτήσεις» πληρούν τη γενική επιταγή ασφάλειας της οδηγίας 2001/95/ΕΚ για τους κινδύνους που καλύπτουν.
   Άρθρο 2
   Τα στοιχεία αναφοράς των προτύπων EN 60065:2002/A12:2011 και EN 60950-1:2006/A12:2011 δημοσιεύονται στη σειρά C της Επίσημης Εφημερίδας της Ευρωπαϊκής Ένωσης.
   Άρθρο 3
   Η παρούσα απόφαση απευθύνεται στα κράτη μέλη.
   
      Βρυξέλλες, 13 Ιανουαρίου 2012.
      
         
            Για την Επιτροπή
         
         John DALLI
         
            Μέλος της Επιτροπής
         
      
   
   
      (1)  ΕΕ L 11 της 15.1.2002, σ. 4.
   
      (2)  ΕΕ L 204 της 21.7.1998, σ. 37.